Jurinová, Erika, podpredsedníčka NR SR (2013-06-28):
Ďakujem pekne, pani predsedajúca. Vážené panie poslankyne, vážení páni poslanci, dovoľte mi predložiť, predniesť návrh zákona, ktorý sme vypracovali, návrh zákona č. 362/2011 Z. z. o liekoch a zdravotníckych pomôckach. Cieľom predkladaného návrhu zákona je zosúladenie právnych predpisov, ktoré upravujú registráciu liekov na vnútroštátnej úrovni. Toto by som vyzdvihla ako to najdôležitejšie, čo si kladie celý zákon za dôvod svojho vzniku. Prijatím predloženého návrhu zákona sa dosiahne stav, keď v Slovenskej republike nebude možné zaregistrovať taký hromadne vyrábaný humánny liek, ktorého použitie alebo uvedenie na trh je v rozpore s platnými slovenskými právnymi predpismi. Navrhované riešenie vyplynulo zo vzájomnej komunikácie medzi predkladateľmi návrhu a Ministerstvom zdravotníctva Slovenskej republiky a pripúšťa ho aj čl. IV ods. 4 Smernice 2001/83 Európskeho parlamentu a Rady zo 6. novembra 2001, ktorým sa ustanovuje Zákonník spoločenstva o humánnych liekoch. Okrem tejto smernice návrh zákona zohľadňuje aj priamo aplikovateľné nariadenie Európskeho parlamentu a Rady č. 726/2004 z 31. marca 2004, ktorým sa stanovujú postupy spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agenda pre lieky. Návrh zákona, ktorý je vypracovaný, nemá vplyv na štátny rozpočet a na rozpočet verejnej správy. Opäť by som len zdôraznila, že cieľom predkladaného návrhu je zosúladenie právnych predpisov. Prosím vás o to, aby ste nehľadali v tom žiadne iné skryté záujmy. Musím priznať, že dôvod, prečo sme sa rozhodli takúto zmenu iniciovať, je spomínaný kontroverzný liek, alebo ja by som ho ani nenazývala liekom, ale tabletou, potratovou tabletou, o ktorej sme sa dozvedeli, že bola zaregistrovaná aj napriek tomu, alebo teda v súlade s právom Európskej únie síce, ale pritom vieme, že na Slovensku neexistuje legálny spôsob jej použitia. Na ministerstve zahraničných vecí to bolo prediskutované na odbornej báze. Čo sa týka postoja ministerstva, z pre mňa nepochopiteľných dôvodov je však negatívne. S pani ministerkou, keď sme sa rozprávali, mali sme veľmi, alebo úplne rovnaký názor na to, akým spôsobom, alebo ako je samotná tableta alebo lieky, nie, nie, povedala som, že to nebudem nazývať liekom, že nemá ani ona, ani ministerstvo záujem na tom, aby sa tieto tablety dostali do legálneho užívania v našej krajine. Uvedomuje si aj pani ministerka, že necelých 30 % žien, ktoré majú problém na základe štúdie, asi taká najaktuálnejšia alebo s najlepšiou výpovednou hodnotou má fínska štúdia, tak asi 30 % žien, ktoré sa potýkali s problémami, sú dostatočným dôvodom na to, aby pani ministerka urobila všetko pre to, aby v tomto čase tableta nebola u nás zavedená. Práve preto nerozumiem postoju ministerstva v tom, že snahou je zaviesť súlad len v tom, aby registrácia mohla prebehnúť len vtedy, ak je v súhre s našou legislatívou, ktorá na Slovensku existuje. Ja vás preto prosím, aby sa už do budúcnosti niečo takéto nestávalo, o podporu tohto zákona. Obávam sa, toto je len jedna oblasť, možno etická oblasť, ktorá je naozaj kontroverzná, ale na druhej strane môžu sa objaviť aj iné lieky z iných oblastí, ktoré môžu byť rovnako v rozpore. Mne sa zdá dosť chabá útecha to, že veď ak nikto nebude žiadať o predaj, aby sa zaregistroval niekto, aby sa mohol predávať, tak vlastne registrácia sa ukončí sama osebe. Toto sa mi zdá naozaj dosť fádne vysvetľovanie dôvodu, prečo neprijať túto smernicu. Bojím sa, že keď príde na miesto pani ministerky iný človek, zmení sa vláda, čokoľvek sa môže stať, jednoducho povie si ministerstvo, že nevidia dôvody, prečo by sa nemohli tieto zmeny udiať a k zmenám dôjde aj napriek tomu, že existujú práve v tomto prípade aj zdravotné riziká. Ďakujem pekne a žiadam vás o podporu tohto zákona.